Hongersnood eis vyf terwyl koning motors koopKoning Mswati III vab eSwatini tydens ‘n besoek aan Suid-Afrika in 2017. (Foto: Yandisa Monakali/GCIS) Vyf vroue het in eSwatini (Swaziland) van honger gesterf weens die voortslepende droogte wat dié land op sy knieë het. Dit te midde van berigte dat die Swazi-koning, Mswati III, uitspattige motors ter waarde van honderde miljoene rande vir sy eie gebruik aangekoop het. Volgens berigte is vyf bejaarde vroue in die Nsalitje-omgewing van die bergkoninkryk dood. Volgens Times of eSwatini het die vyf vroue alleen gewoon en staatgemaak op bure om vir hulle mieliemeel van Pongola op die Suid-Afrikaanse grens te bring. Mieliemeel is baie goedkoper in Suid-Afrika as in Swaziland. Die vroue is glo dood nadat die bure nie genoeg mieliemeel kon saambring van Suid-Afrika nie. Die mieliemeel is glo op die grens gekonfiskeer omdat dit die maksimum hoeveelheid oorskry het wat die bure toegelaat is om oor die grens te bring. eSwatini se koning Mswati III se voertuie van meer as R200 miljoen. (Foto: Twitter) Een uit vyf mense wat in landelike gebiede in eSwatini woon ervaar erge voedseltekorte en benodig humanitêre hulp weens die droogte. Die situasie is selfs erger as verlede jaar omdat baie boere vanjaar besluit het om nie te plant nie, weens die vooruitsig van die droogte. Maroela Media het vroeër berig dat koning Mswati onder erge kritiek deurgeloop het nadat hy homself en sy hele harem “geseën” het met Rolls Royce-motors ter waarde van meer as R200 miljoen. Die motors is glo nie met belastingbetalers se geld gekoop nie, maar gefinansier deur die koning se spesiale spaargeld. Pudemo, die grootste opposisieparty in die land, sê ondanks die groot woede wat dié optrede veroorsaak het, het die koning verder sout in sy mense se wonde gevryf deur nóg 120 BMW’s en 30 motorfietse vir hom en sy familie se eksklusiewe gebruik aan te koop.